Breivik elvt til sálarligar sjúkur uttanfyri Norra Ein nýggj donsk kanning vísir, at yvirgangurin framdur í Norra í 2011 av Anders Behring Breivik, hevur leitt til fleiri sálarligar diagnosur í Danmark. Tað skrivar videnskab. dk. Ógvusligi yvirgangurin, sum kostaði vaksnum og børnum lívið, leiddi til eina útbreiðslu av ótta og ræðslu í Norra og í Danmark. Tí ein nýggj donsk kanning staðfestir tað, sum mangan hevur verið sagt um ræðuliga yvirgangin-nevniliga, at ræðuleikarnir í Utøya í 2011 ikki einans høvdu sálarliga ávirkan á norðmenn, men eisini á onnur skandinavisk lond. Kanningin vísir, at álopið leiddi til eina stóra øking í sálarligum sjúkum í Danmark. 2736 eyka diagnosur vóru settar á psykiatriskum sjúkrahúsinum í Danmark, í upp til hálvtannað ár eftir hendingina. -Okkara gransking vísir, at yvirgangur kann røkka tvørturum landamørk og ávirka sálarligu heilsuna í ólukkumát, hjá nógvum fólkum í øðrum londum. Tað kann ávirka so nógv, at tey gerast sálarliga sjúk, sigur Søren Dinesen Østergaard, lektari í Institut for Klinisk Medicin í Aarhus universiteti við videnskab. dk. Kanningin vísir eisini, at talið av fólki, sum fingu sálarligar sjúkur, vaks í tíðini eftir álopið, men eisini í tíðini, tá ið Breivik fekk sín dóm og var nógv frammi í miðlunum.